Ramaphosa-toespraak: Ja vir drank, nee vir tabak op vlak 3Pres. Cyril Ramaphosa het Sondagaand aangekondig dat Suid-Afrika op 1 Junie na vlak 3 van die afsonderingsvlakke skuif. (Foto: Elmond Jiyane/GCIS) Daar is goeie nuus en slegte nuus vir Suid-Afrika op vlak 3 van die afsonderingstydperk. Pres. Cyril Ramaphosa het Sondagaand in ŉ toespraak gesê die land skuif op 1 Junie na koronavirus-vlak 3. Dít terwyl daar nou 22 583 bevestigde gevalle van die nuwe koronavirus in Suid-Afrika is. Die sterftesyfer staan op 429. Dit is nou reeds 10 weke sedert ŉ ramptoestand in Suid-Afrika afgekondig is en Ramaphosa sê ter voorbereiding van die verwagte toename in infeksies word 20 000 hospitaalbeddens vir Covid-19-gevalle opsygesit en 27 veldhospitale word landwyd gebou. Sommige van dié hospitale is reeds gereed om pasiënte in te neem. “Die koronavirus-pandemie in Suid-Afrika gaan vererger voor dit verbeter,” het Ramaphosa gewaarsku. “Die duur, skaal en uitwerking van die pandemie gaan van ons optrede as ŉ samelewing en ons gedrag as individue afhang.” Ramaphosa het gesê daar is die afgelope ruk met uiteenlopende groepe vergader en hoewel die afsonderingstydperk doeltreffend was, kan dit nie onbepaald volgehou word nie. Die kabinet het dus besluit dat die hele land na vlak 3 skuif. Dís wat jy op vlak 3 kan verwag Alkohol Ramaphosa het gesê die verkoop van alkohol gaan voortaan onder streng voorwaardes toegelaat word en ook net op spesifieke dae en vir beperkte ure. Verdere aankondigings hieroor sal gedoen word sodra besprekings met die bedryf afgehandel is. Tabakprodukte “Die verkoop van tabakprodukte bly verbode op vlak 3 weens die gesondheidsgevare wat met rook gepaard gaan,” het Ramaphosa gesê. Oefening, aandklokreël Mense sal steeds toegelaat word om hul huise te verlaat om aankope te doen of dienste, ook mediese dienste, te bekom. “Mense sal enige tyd van die dag kan oefening doen, solank dit nie in groepsverband is nie,” het Ramaphosa gesê. Die aandklokreël word opgehef. Byeenkomste Openbare byeenkomste word steeds verbied met die uitsondering van begrafnisse, wat nie deur meer as 50 mense bygewoon mag word nie. Enige ander kulturele-, sport- en ontspanningbyeenkomste bly verbode. Ramaphosa het gesê kerkdienste bly ook steeds verbode, hoewel verdere besprekings daaroor voortduur. Bedrywe “Die terugkeer werk toe sal geleidelik geskied sodat werkplekke koronavirus-gereed gemaak kan word. Dit moet gedoen word op ŉ manier wat die kans op infeksie verminder en vermy,” het Ramaphosa gesê. Onderhewig aan die voorgeskrewe maatreëls, mag die vervaardigings-, myn-, konstruksie-, finansiële dienste, IT, kommunikasie, staatsdiens, media, asook die professionele- en sakesektor hul bedrywighede hervat. Sektore wat reeds heropen het, mag steeds met hul werk voortgaan. Alle groot- en kleinhandelaars word toegelaat om op vlak 3 ten volle te heropen. Sekere ekonomiese bedrywighede wat as hoë risiko beskou word, bly opgeskort. Restaurante, kroeë en tavernes bly dus gesluit, behalwe vir aflewering of om etes op te laai. Deurry-geriewe word ook heropen. Plaaslike vlugte sal geleidelik teruggebring word. Persoonlike sorgdienste, soos haarkappers en skoonheidsalonne, bly ook gesluit. Ramaphosa sê samesprekings is ook met die gasvryheidsbedryf gehou wat verskeie voorstelle gedoen het oor die maatreëls wat hy in werking kan stel wanneer die bedryf heropen word. Skole (Argieffoto: Unsplash) “Ons prioriteit is die gesondheid en welstand van ons kinders en ŉ hele geslag leerders moenie permanent deur dié pandemie benadeel word nie,” het Ramaphosa gesê. Volgens hom volg die regering ŉ versigtige en geleidelike infaseringsproses om skole te heropen. Klasse vir gr. 12- en gr. 7-leerders word op 1 Junie hervat – maar ingevolge streng maatreëls. “Die skoolkalender sal hersien en die kurrikulum sal verklein word sodat ons steeds die 2020-skooljaar kan herwin.” Ramaphosa het gesê daar is verstaanbaar kommer oor die heropening van skole. Geen ouer sal gedwing word om sy kind skool toe te stuur as hulle bekommerd is oor die kind se veiligheid nie. Vervoer Ramaphosa het gesê een van die grootste uitdagings met ŉ afwenteling na vlak 3 – wanneer nagenoeg agt miljoen mense weer sal kan terugkeer werk toe – is die verhoogde gevaar van oordrag op openbare vervoer. Pendelaars moet maskers dra, hande was en ŉ veilige afstand van ander mense handhaaf. Voertuie moet ook gereeld ontsmet word. “Ons nasionale grense bly gesluit, buiten vir die vervoer van goedere en die repatriasie van burgers,” het Ramaphosa gesê. Brandpunte (Foto: Nardus Engelbrecht/AP) Ramaphosa het gesê die skuif na vlak 3 beteken ŉ beduidende aanpassing in die aanslag om die pandemie te beveg. In sommige dele van die land word groot getalle van die nuwe koronavirus daagliks bevestig en waar infeksies bly styg. Die gebiede sal tot brandpunte verklaar word en is ŉ gebied waar meer as vyf mense per 100 000 mense die siekte opdoen, of waar nuwe infeksies teen ŉ vinnige koers groei. Die metrogebiede wat reeds tot brandpunte verklaar is, is: Tshwane, Johannesburg, Ekurhuleni, Ethekwini, Nelson Mandelabaai, Buffalo City en Kaapstad. Ander gebiede is die Weskus-, Overberg- en Kaapse Wynlande-distriksmunisipaliteit in die Wes-Kaap, Chris Hani-distrik in die Oos-Kaap en iLembe-distrik in KwaZulu-Natal. “Ons is veral besorg oor die situasie in Kaapstad en in die Wes-Kaap in die algemeen, waar meer as die helfte van die land se infeksies is. Ons gee dringend hieraan aandag,” het Ramaphosa gesê. ŉ Span permanente gesondheidsorgwerkers sal na elk van die brandpunte gestuur word. Die spanne sal bestaan uit onder meer epidemioloë, verpleegpersoneel, gemeenskapsgesondheidswerkers, openbare gesondheidsorgkenners en nooddienswerkers. Die groep Kubaanse dokters in Suid-Afrika sal dié spanne ondersteun. Elke brandpunt sal aan toetsdienste, isolasie- en kwarantynfasiliteite, behandeling, hospitaalbeddens en opsporingsdienste gekoppel word, het die president gesê. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.